Kultur- og likestillingsdepartementet

Kap. 315, 320, 323, 325, 326, 327, 328, 329, 334, 335, 351, 3323, 3327 og 3334

Prop. 24 S

(2022–2023)

Proposisjon til Stortinget (forslag til stortingsvedtak)

Endringer i statsbudsjettet 2022 under   
Kultur- og likestillingsdepartementet

Tilråding fra Kultur- og likestillingsdepartementet 25. november 2022,   
godkjent i statsråd samme dag.   
(Regjeringen Støre)

# Innledning

I denne proposisjonen legger Kultur- og likestillingsdepartementet fram forslag til endringer i statsbudsjettet for 2022.

# Endringsforslag

Kap. 315 Frivillighetsformål

Post 61 Midlertidig tilskuddsordning for frivillige organisasjoner som følge av ekstraordinære strømpriser, kan overføres

Bevilgningen på posten skal dekke utgiftene til en midlertidig strømstøtteordning for frivillige organisasjoner. Formålet med ordningen og innretningen av den er presentert i Prop. 58 S (2021–2022), jf. Innst. 151 S (2021–2022). Ordningen er rammestyrt.

Det har i 2022 vært betydelige økninger i kostnader til gass i idrettsanlegg. Disse kostnadene har ikke vært dekket i den midlertidige strømstøtteordningen som er opprettet for frivillig sektor. Regjeringen foreslår på denne bakgrunn å øke bevilgningen på posten med 15 mill. kroner. Midlene skal forvaltes av Norges idrettsforbund og fordeles til organisasjoner som har midlertidige utfordringer med å drifte sine idrettsanlegg, slik at en unngår at barn og unge mister tilgang til fritidsaktiviteter.

Post 70 Merverdiavgiftskompensasjon til frivillige organisasjoner

Bevilgningen på posten skal kompensere for kostnader som frivillige organisasjoner har til merverdiavgift ved kjøp av varer og tjenester i foregående år. I 2022 er det bevilget 1 900 mill. kroner på posten. Frivillige organisasjoner har søkt om kompensasjon på til sammen 2 077 mill. kroner i 2022. Søknadene er basert på regnskapstall for 2021. Lotteri- og stiftelsestilsynet, som forvalter ordningen, har ikke fullført søknadsbehandlingen. Foreløpige tall fra tilsynet viser at godkjent søknadsbeløp vil bli lavere enn det omsøkte beløpet. For å kunne gi full innvilgelse av kompensasjon for merverdiavgift til alle godkjente søknader i 2022, foreslås bevilgningen på posten økt med 154 mill. kroner.

Kap. 320 Norsk kulturråd

Post 55 Norsk kulturfond

Bevilgningen på posten skal dekke tilskuddsordninger og avsetninger under Norsk kulturfond.

I statsbudsjettet for 2022 er det innarbeidet 4 mill. kroner til opprettelse av en søkbar tilskuddsordning for etablerte scenekunstgrupper på det frie feltet på kap. 320, post 75. Arbeidet med å utvikle og opprette tilskuddsordningen er skjøvet ut i tid. For at midlene fortsatt skal komme scenekunstfeltet til gode, foreslås det at midlene overføres til Norsk kulturfond.

Bevilgningen på posten foreslås på denne bakgrunn økt med 4 mill. kroner mot en tilsvarende reduksjon på kap. 325, post 75, jf. omtale nedenfor.

Post 74 Tilskudd til organisasjoner og kompetansesentre m.m.

Bevilgningen på posten gjelder tilskudd til organisasjoner og kompestansentre m.m. på kulturområdet.

Utgifter til lokaler for Music Norway har tidligere vært dekket av bevilgningen til Nasjonalbiblioteket på kap. 326, post 01. Fra 2022 dekker Music Norway disse utgiftene selv. Utgiftene blir noe høyere enn det som er lagt til grunn i budsjettet for 2022.

Bevilgningen på posten foreslås på denne bakgrunn økt med 100 000 kroner mot tilsvarende reduksjon av bevilgningen på kap. 326, post 01, jf. omtale nedenfor.

Post 75 Tilskudd til litteraturhus, kunstscener og kompanier m.m.

Bevilgningen på posten omfatter tilskudd til drift og utvikling til kunst- og kulturtiltak som litteraturhus, kunstscener, kunsthaller, ensembler og kompanier m.m. på kulturområdet.

Som følge av at arbeidet med å utvikle og opprette en søkbar tilskuddsordning for etablerte scenekunstgrupper er skjøvet ut i tid, foreslås bevilgningen på posten redusert med 4 mill. kroner mot tilsvarende økning av bevilgningen på kap. 320, post 55, jf. omtale over.

Kap. 323 Musikk og scenekunst

Post 01 Driftsutgifter

Bevilgningen på posten skal blant annet dekke evaluerings- og kvalitetssikringsarbeid på musikk- og scenekunstområdet. Det er ikke igangsatt evalueringer på området i 2022. Bevilgningen på posten foreslås på denne bakgrunn redusert med 3,2 mill. kroner, mot tilsvarende økning av bevilgningen på kap. 323, post 70, jf. omtale nedenfor.

Post 70 Musikk- og scenekunstinstitusjoner

Bevilgningen på posten gjelder driftstilskudd til blant annet Nationaltheatret.

I forbindelse med behandlingen av Revidert nasjonalbudsjett 2022 ble det besluttet at prosjektet om rehabilitering av Nationaltheatret skal utredes videre, og at det skal planlegges og gjennomføres nødvendige sikringstiltak for å sikre at bygget skal kunne benyttes fram til rehabilitering kan settes i gang. Nationaltheatret har økte utgifter i forbindelse med utrednings- og sikringsarbeidet. Tilskuddet til Nationaltheatret foreslås på denne bakgrunn økt med 2 380 000 kroner i 2022.

Tilskuddet til Grieghallen skal dekke utgiftene for den statlige finansieringsandelen av rehabiliteringsprosjektet. I tilskuddet for 2022 var det ikke tatt høyde for renteøkningene i 2022, og det foreslås derfor å øke tilskuddet til Grieghallen med 820 000 kroner.

Bevilgningen på posten foreslås på denne bakgrunn økt med 3,2 mill. kroner mot tilsvarende reduksjon i bevilgningen på kap. 323, post 01, jf. omtale over.

Kap. 325 Allmenne kulturformål

Post 01 Driftsutgifter

Bevilgningen på posten skal blant annet dekke evaluerings- og kvalitetssikringsarbeid og enkelte fellestiltak på kulturområdet i departementets regi. Det er gjennomført færre fellestiltak enn forutsatt i 2022. Bevilgningen på posten foreslås på denne bakgrunn redusert med 2 mill. kroner.

Post 77 Stimuleringsmidler til kultur, frivillighet og idrett ifb. covid-19, kan overføres

I statsbudsjettet for 2022 er det i alt bevilget 770 mill. kroner til kompensasjonsordninger for kultur, frivillighet og idrett ifb. koronapandemien. I tillegg er 1 175,4 mill. kroner av ubrukt bevilgning i 2021 overført til 2022, slik at disponibel bevilgning på posten i alt utgjør 1 945,4 mill. kroner.

Søknadsbehandlingen under ordningene er nå avsluttet, men flere klager ligger fremdeles til behandling. Basert på opplysninger fra Lotteri- og stiftelsestilsynet, Norsk kulturråd og Norsk filminstitutt, som har forvaltet de ulike ordningene, vil anslagsvis 400 mill. kroner av den disponible bevilgningen på posten forbli ubrukt. Bevilgningen på posten foreslås på denne bakgrunn redusert med tilsvarende beløp.

Det vil være behov for å kunne utbetale midler under ordningene også i 2023. Dette skyldes at enkelte klagesaker ikke vil være ferdigbehandlet i år og at enkelte ordninger er slik at utbetaling først vil skje etter at rapport er mottatt. For å sikre at klagebehandlingen fullføres på korrekt måte, og for å dekke utgiftene til utbetalinger i 2023, foreslås det at bevilgningen på posten tilføres stikkordsfullmakten «kan overføres».

Kap. 326 Språk-, litteratur- og bibliotekformål

Post 01 Driftsutgifter

Bevilgningen på posten dekker i hovedsak lønns- og driftsutgifter for Nasjonalbiblioteket.

Med bakgrunn i omtale under kap. 320, post 74 og kap. 326, post 80, foreslås bevilgningen på posten redusert med 662 000 kroner.

Post 80 Tilskudd til tiltak under Nasjonalbiblioteket

Bevilgningen på posten nyttes til ulike bibliotek- og litteraturrelaterte tiltak, herunder til Norsk barnebokinstitutt.

Utgifter til lokaler for Norsk barnebokinstitutt har tidligere vært dekket av bevilgningen til Nasjonalbiblioteket på kap. 326, post 01. Fra 2022 dekker Norsk barnebokinstitutt disse utgiftene selv. Utgiftene blir noe høyere enn det som er lagt til grunn i budsjettet for 2022.

Bevilgningen på posten foreslås på denne bakgrunn økt med 562 000 kroner mot tilsvarende reduksjon av bevilgningen på kap. 326, post 01, jf. omtale over.

Kap. 327 Nidaros domkirkes restaureringsarbeider mv.

Post 01 Driftsutgifter

Av bevilgningen på posten som i hovedsak gjelder Nidaros domkirkes restaureringsarbeider, er det satt av 100 000 kroner for å dekke utgifter for Krigsgravtjenesten knyttet til anskaffelser og utskifting av gravstøtter mv.

Med bakgrunn i at disse utgiftene blir høyere enn budsjettert i 2022, foreslås bevilgningen økt med 100 000 kroner mot tilsvarende reduksjon av kap. 327, post 70, jf. omtale nedenfor.

Post 21 Spesielle driftsutgifter

Bevilgningen på posten skal dekke utgifter ved Nidaros domkirkes restaureringsarbeiders oppdragsvirksomhet. Bevilgningen på posten kan bare nyttes i samme omfang som det kan skaffes inntekter, jf. kap. 3327, post 02.

Inntekter og utgifter ved oppdragsvirksomheten blir høyere enn budsjettert for 2022 som følge av ekstraordinære tilskudd knyttet til utvikling av pilegrimsleden. Bevilgningen på posten foreslås på denne bakgrunn økt med 4,8 mill. kroner mot tilsvarende økning av inntektsbevilgningen under kap. 3327, post 02, jf. omtale nedenfor.

Post 70 Utenlandske krigsgraver i Norge

Bevilgningen på posten skal dekke utgifter til lokale gravplassmyndigheter for vedlikehold av utenlandske krigsgraver i Norge.

Som følge av at Krigsgravtjenesten har forestått anskaffelser av gravstøtter på vegne av lokale gravplassmyndigheter, foreslås bevilgningen på posten redusert med 100 000 kroner mot tilsvarende økning av bevilgningen på kap. 327, post 01, jf. omtale over.

Kap. 328 Museer og visuell kunst

Post 78 Andre museums- og kulturverntiltak

Av bevilgningen under posten er det satt av 8,2 mill. kroner for å dekke visningsinstitusjoners utgifter til forsikring ved innlån av gjenstander fra utlandet til utstillinger i Norge. Med bakgrunn i at utgiftene til forsikring blir lavere enn budsjettert, foreslås bevilgningen på posten redusert med 5,2 mill. kroner.

Kap. 329 Arkivformål

Post 01 Driftsutgifter

Bevilgningen på posten skal dekke lønns- og driftsutgifter for Arkivverket.

Innenfor rammen av bevilgningen til Arkivverket på kap. 329, post 45, inngår 35 mill. kroner for å utvikle nasjonale fellesløsninger for tilgang til digitalt skapte arkiver i Digitalarkivet og for langtidsbevaring av alle typer digitale arkiver. Arbeidet med utvikling av fellesløsningene har i større grad enn forventet skjedd ved bruk av Arkivverkets egne ansatte som lønnes på post 01. Bevilgningen på posten foreslås på denne bakgrunn økt med 2 mill. kroner mot tilsvarende reduksjon av bevilgningen på post 45, jf. omtale nedenfor.

Som følge av at Arkivverket er lokalisert på flere steder i landet, har virksomheten hatt særskilte merutgifter knyttet til økte strøm- og leiepriser i 2022. For dekning av deler av disse utgiftene foreslås posten økt med 1,5 mill. kroner.

Post 45 Større utstyrsanskaffelser og vedlikehold, kan overføres

Bevilgningen på posten skal gå til større anskaffelser og vedlikehold i Arkivverket. Det foreslås at bevilgningen på posten reduseres med 2 mill. kroner mot tilsvarende økning av bevilgningen på kap. 329, post 01, jf. omtale over.

Kap. 334 Film- og dataspillformål

Post 01 Driftsutgifter

Bevilgningen på posten skal dekke lønns- og driftsmidler til Norsk filminstitutt.

Norsk filminstitutt bygger om sine lokaler i Dronningens gate i Oslo. Lokalene huser også kinoer, som driftes av NFI (Cinemateket). Som følge av ombyggingen vil inntektene som NFI har fra kinodriften bli lavere enn budsjettert. Bevilgningen på posten foreslås på denne bakgrunn redusert med 2,3 mill. kroner mot tilsvarende reduksjon i inntektsbevilgningen på kap. 3334, post 01, jf. omtale nedenfor.

Kap. 335 Medieformål

Post 01 Driftsutgifter

Bevilgningen på posten skal dekke lønns- og driftsutgifter for Medietilsynet. Medietilsynet har i 2022 hatt merutgifter knyttet til videogramregistrering. Bevilgningen på posten foreslås på denne bakgrunn økt med 0,5 mill. kroner.

Kap. 351 Likestilling og ikke-diskriminering

Post 21 Spesielle driftsutgifter, kan overføres, kan nyttes under post 70

Bevilgningen på posten skal dekke forsknings- og utviklingsprosjekter med særlig relevans for prosjekter på likestilling og ikke-diskrimineringsfeltet.

Bevilgningen på posten foreslås økt for å dekke forvaltningsutgifter for Bufdir tilknyttet tilskuddsordningen TryggEst, og for å dekke utgifter i forbindelse med utredningsarbeid om regional likestillingsstruktur og Trepartssamarbeidet for likestilling i arbeidslivet. Dette er utgifter som opprinnelig har vært budsjettert under post 70, men som ut fra sin art ikke skal belastes en tilskuddspost. Bevilgningen på posten foreslås på denne bakgrunn økt med 4 mill. kroner mot tilsvarende reduksjon i bevilgningen på kap. 351, post 70, jf. omtale nedenfor.

Utover dette foreslås bevilgningen på posten økt med 2,8 mill. kroner for å dekke merutgifter i 2022, som særlig er relatert til økt innsats på lhbt+-feltet.

Samlet foreslås bevilgningen på posten økt med 6,8 mill. kroner.

Post 70 Likestilling mellom kjønn

Bevilgningen på posten omfatter tilskuddsordninger til familie- og likestillingspolitiske organisasjoner og til tiltak mot rasisme, diskriminering og hatefulle ytringer.

I budsjettet for 2022 er det på posten bl.a. innarbeidet midler til utredninger av trepartssamarbeidet for likestilling i arbeidslivet og regional likestillingsstruktur. I tillegg har utgiftene til forvaltning og oppfølging av prosjektet og tilskuddsordningen TryggEst vært budsjettert under posten. Dette er utgifter som etter sin art ikke skal føres på en tilskuddspost.

Bevilgningen på posten foreslås på denne bakgrunn redusert med 4 mill. kroner mot tilsvarende økning av bevilgningen på kap. 351, post 21, jf. omtale over.

Kap. 3323 Musikk og scenekunst

Post 02 Billett- og salgsinntekter

Bevilgningen på posten gjelder inntekter fra salg av billetter og andre inntekter ved Riksteatrets turnévirksomhet.

Som følge av smittevernrestriksjoner ifb. covid-19 i første kvartal 2022, samt ettervirkningene av disse, har Riksteatret hatt reduserte inntekter fra turnévirksomheten i 2022. Det skyldes blant annet at teatret måtte gjennomføre turnéer med redusert publikumskapasitet i første kvartal 2022 og reduserte inntekter som følge av færre samarbeidsprosjekter med andre teatre mv.

Bevilgningen på posten foreslås på denne bakgrunn redusert med 12,5 mill. kroner.

Kap. 3327 Nidaros domkirkes restaureringsarbeider mv.

Post 01 Ymse inntekter

Posten gjelder hovedsak salgs- og billettinntekter for Nidaros domkirkes restaureringsarbeider.

Som følge av redusert publikumsaktivitet i Nidarosdomen og anleggene i Erkebispegården etter pandemien, blir inntektene på posten lavere enn budsjettert. Bevilgningen på posten foreslås på denne bakgrunn redusert med 4,4 mill. kroner.

Post 02 Inntekter ved oppdrag

Posten omfatter oppdragsinntekter for Nidaros domkirkes restaureringsarbeider, samt gaver mv.

Oppdragsinntektene til Nidaros domkirkes restaureringsarbeider blir i 2022 høyere enn budsjettert. Bevilgningen på posten foreslås på denne bakgrunn økt med 4,8 mill. kroner mot tilsvarende økning av bevilgningen på kap. 327, post 21, jf. omtale over.

Kap. 3334 Filmformål m.m.

Post 01 Ymse inntekter

Bevilgningen på posten gjelder bl.a. inntekter som Norsk filminstitutt har fra Cinemateket i Oslo, egenandeler for kurs m.m.

Som følge av at Norsk filminstitutt bygger om sine lokaler vil inntektene fra kinodrift bli lavere enn budsjettert. Bevilgningen på posten foreslås på denne bakgrunn redusert med 2,3 mill. kroner mot tilsvarende reduksjon på kap. 334, post 01, jf. omtale over.

Kultur- og likestillingsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2022 under Kultur- og likestillingsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2022 under Kultur- og likestillingsdepartementet i samsvar med et vedlagt forslag.

Forslag

til vedtak om endringer i statsbudsjettet 2022 under   
Kultur- og likestillingsdepartementet

I

I statsbudsjettet for 2022 gjøres følgende endringer:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 315 |  | Frivillighetsformål: |  |
|  | 61 | Midlertidig tilskuddsordning for frivillige organisasjoner som følge av ekstraordinære strømpriser, kan overføres, økes med | 15 000 000 |
|  |  | fra kr 550 000 000 til kr 565 000 000 |  |
|  | 70 | Merverdiavgiftskompensasjon til frivillige organisasjoner, økes med | 154 000 000 |
|  |  | fra kr 1 900 000 000 til kr 2 054 000 000 |  |
| 320 |  | Norsk kulturråd: |  |
|  | 55 | Norsk kulturfond, økes med | 4 000 000 |
|  |  | fra kr 905 771 000 til kr 909 771 000 |  |
|  | 74 | Tilskudd til organisasjoner og kompetansesentre m.m., økes med | 100 000 |
|  |  | fra kr 334 150 000 til kr 334 250 000 |  |
|  | 75 | Tilskudd til litteraturhus, kunstscener og kompanier m.m., reduseres med | 4 000 000 |
|  |  | fra kr 278 060 000 til kr 274 060 000 |  |
| 323 |  | Musikk og scenekunst: |  |
|  | 01 | Driftsutgifter, reduseres med | 3 200 000 |
|  |  | fra kr 100 027 000 til kr 96 827 000 |  |
|  | 70 | Musikk- og scenekunstinstitusjoner, økes med | 3 200 000 |
|  |  | fra kr 2 594 370 000 til kr 2 597 570 000 |  |
| 325 |  | Allmenne kulturformål: |  |
|  | 01 | Driftsutgifter, reduseres med | 2 000 000 |
|  |  | fra kr 75 662 000 til kr 73 662 000 |  |
|  | 77 | Stimuleringsmidler til kultur, frivillighet og idrett ifb. covid-19, kan overføres, reduseres med | 400 000 000 |
|  |  | fra kr 770 000 000 til kr 370 000 000 |  |
| 326 |  | Språk- og bibliotekformål: |  |
|  | 01 | Driftsutgifter, reduseres med | 662 000 |
|  |  | fra kr 769 091 000 til kr 768 429 000 |  |
|  | 80 | Tilskudd til tiltak under Nasjonalbiblioteket, økes med | 562 000 |
|  |  | fra kr 90 000 000 til kr 90 562 000 |  |
| 327 |  | Nidaros domkirkes restaureringsarbeider mv.: |  |
|  | 01 | Driftsutgifter, økes med | 100 000 |
|  |  | fra kr 77 644 000 til kr 77 744 000 |  |
|  | 21 | Spesielle driftsutgifter, økes med | 4 800 000 |
|  |  | fra kr 4 297 000 til kr 9 097 000 |  |
|  | 70 | Utenlandske krigsgraver i Norge, reduseres med | 100 000 |
|  |  | fra kr 3 975 000 til kr 3 875 000 |  |
| 328 |  | Museer m.m.: |  |
|  | 78 | Andre museums- og kulturverntiltak, reduseres med | 5 200 000 |
|  |  | fra kr 86 380 000 til kr 81 180 000 |  |
| 329 |  | Arkivformål: |  |
|  | 01 | Driftsutgifter, økes med | 3 470 000 |
|  |  | fra kr 412 341 000 til kr 415 811 000 |  |
|  | 45 | Større utstyrsanskaffelser og vedlikehold, kan overføres, reduseres med | 2 000 000 |
|  |  | fra kr 62 460 000 til kr 60 460 000 |  |
| 334 |  | Film- og dataspillformål: |  |
|  | 01 | Driftsutgifter, reduseres med | 2 300 000 |
|  |  | fra kr 123 376 000 til kr 121 076 000 |  |
| 335 |  | Medieformål: |  |
|  | 01 | Driftsutgifter, økes med | 500 000 |
|  |  | fra kr 58 994 000 til kr 59 494 000 |  |
| 351 |  | Likestilling og ikke-diskriminering: |  |
|  | 21 | Spesielle driftsutgifter, kan overføres, kan nyttes under post 70, økes med | 6 800 000 |
|  |  | fra kr 18 354 000 til kr 25 154 000 |  |
|  | 70 | Likestilling mellom kjønn, reduseres med | 4 000 000 |
|  |  | fra kr 55 530 000 til kr 51 530 000 |  |

Inntekter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 3323 |  | Musikk og scenekunst: |  |
|  | 02 | Billett- og salgsinntekter m.m., reduseres med | 12 500 000 |
|  |  | fra kr 30 136 000 til kr 17 636 000 |  |
| 3327 |  | Nidaros domkirkes restaureringsarbeider mv.: |  |
|  | 01 | Ymse inntekter, reduseres med | 4 400 000 |
|  |  | fra kr 32 165 000 til kr 27 765 000 |  |
|  | 02 | Inntekter ved oppdrag, økes med | 4 800 000 |
|  |  | fra kr 4 297 000 til kr 9 097 000 |  |
| 3334 |  | Film- og dataspillformål: |  |
|  | 01 | Ymse inntekter, reduseres med | 2 300 000 |
|  |  | fra kr 3 751 000 til kr 1 451 000 |  |